Document ID: 31994R2612

Uredba Komisije (ES) št. 2612/94
z dne 27. oktobra 1994
o uvedbi količinskih uvoznih kvot za tekstilne izdelke kategorij 127 B in 145 iz Ljudske republike Kitajske in o spremembi prilog IV in V, ki sta sestavni del Uredbe Sveta (ES) št. 517/94 o skupnih uvoznih pravilih za tekstilne izdelke iz nekaterih tretjih držav
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih uvoznih pravilih za tekstilne izdelke iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti [1], nazadnje spremenjene z Uredbo (ES) št. 1756/94 [2], in zlasti člena 3(3) ter člena 5 v zvezi s členom 25(4),
ker Uredba (ES) št. 517/94 v členu 3(3) določa, da se lahko tekstilni izdelki, našteti v prilogi V in po poreklu iz držav, omenjenih v tej prilogi, v Skupnost uvozijo le, če je bila uvedena letna količinska omejitev v skladu z ustreznim postopkom, določenim v členu 25;
ker sta dve državi članici zaradi zadovoljitve nekaterih potreb trga Komisiji predložili zahtevke za uvedbo uvoznih kvot za izdelke iz kategorij 127B in 145 iz Ljudske republike Kitajske; ker je odbor, določen v členu 25, po razpravi sklenil, da je primerno, da se zaradi položaja industrije v Skupnosti letni količinski omejitvi, ki bosta na dan začetka veljavnosti te uredbe veljali za uvoz izdelkov kategorij 127B in 145 po poreklu iz Ljudske republike Kitajske v Skupnost, določita na 5 in 7 ton; ker je treba prilagoditi prilogi IV in V Uredbe (ES) št. 517/94 in zaradi pravne varnosti opozoriti, da bo upravljanje teh kvot potekalo v skladu s postopkom, določenim v členu 17 te uredbe;
ker ti ukrepi ustrezajo mnenju odbora, ustanovljenega v skladu z Uredbo (ES) št. 517/94,
SPREJELA NASLEDNJO UREDBO:
Člen 1
Za uvoz tekstilnih izdelkov iz kategorij 127B in 145 iz Ljudske republike Kitajske v Skupnost veljata letni količinski omejitvi 5 in 7 ton. Upravljanje kvot poteka v skladu s postopkom, določenim v členu 17 Uredbe Sveta (ES) št. 517/94.
Člen 2
Prilogi IV in V Uredbe Sveta (ES) št. 517/94 se spremenita v skladu s prilogo, ki je sestavni del te uredbe.
Člen 3
Ta uredba začne veljati dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. oktobra 1994

Labels: 18
3
1